Prærietranen, der er en sjælden gæst fra Nordamerika, har nu slået sig ned ved Gravlev Sø.

En prærietrane er onsdag blevet opdaget på en eng nord for Gravlev Sø. Det er første gang, at prærietranen ses i Nordjylland. Fuglearten er også blevet set i dag, torsdag morgen. Den usædvanlige gæst følte sig tilladende godt tilpas i den nordjyske natur. Før mørkets frembrud gik prærietranen ud i en oversvømmet del af engen, viftede et par gange med vingerne, hvorpå den stak hovedet under den ene vinge, trak det ene ben op under fjerene og begyndte at sove. Som navnet antyder holder fuglearten normalt til i Nordamerika, hvor den yngler i Canada og det nordlige USA. Den er dog også udbredt i det nordøstlige Sibirien. Både de amerikanske og de østsibiriske prærietraner overvintrer normalt i det sydlige og centrale USA. Muligvis er den nordjyske prærietrane en fugl fra Sibirien, der er trukket mod Europa for at overvintre for at finde et alternativ til dens traditionelle vinterkvarter i det sydlige USA. En sjælden gæst Det er blot anden eller tredje gang, at en prærietrane ses i Danmark. For en halv snes år siden blev en prærietrane set på Møn. Tidligere i denne vinter er en prærietrane blevet set på Sydsjælland, og det kan måske være den sjællandske fugl, som nu er fløjet til Nordjylland. Prærietranen ligner i statur vores velkendte europæiske trane, men den usædvanlige gæst er lidt mindre, har nogle brunlige aftegninger i den grå dragt og har en stor rød tegning på hovedet.